Proiect
PARLAMENTUL REPUBLICII MOLDOVA
L E G E

pentru modificarea şi completarea unor acte legislative

Parlamentul adoptă prezenta lege organică.

Art.I. – Articolul 10 punctul 5 din Legea nr.845-XII din 03 ianuarie 1992 cu privire la antreprenoriat şi întreprinderi (Monitorul Parlamentului Republicii Moldova, 1994, nr.2, art.33), cu modificările şi completările ulterioare, se modifică şi se completează după cum urmează:

cuvintele „100 de mii de lei lunar” se înlocuiesc cu cuvintele „1000 lei pentru fiecare tranzacţie, precum şi achitarea de către aceste întreprinderi a sumei mai mare de 10000 lei lunar în numerar pentru impozitele şi taxele administrate de Serviciul Vamal” şi în continuare după text;
după alineatul unu se introduce un  nou alineat, doi, cu următorul cuprins:

“Întreprinderilor şi organizaţiilor, indiferent de tipul lor de proprietate şi forma de organizare juridică, li se permite eliberarea numerarului spre decontare pentru achiziţionarea de la populaţie a producţiei agricole, ambalajului şi obiectelor, precum şi pentru efectuarea cheltuielilor de deplasare. Termenul de raportare a utilizării numerarului pentru scopurile specificate mai sus nu va depăşi 30 de zile calendaristice de la data primirii acestuia. Numerarul neutilizat, eliberat spre decontare, trebuie să fie restituit în casa întreprinderii cel tîrziu în 5 zile de la expirarea termenului de raportare. Pentru utilizarea numerarului în alte scopuri decît cele specificate şi/sau nerestituirea în termen a numerarului în casa întreprinderii, organele Serviciului Fiscal de Stat, Centrul pentru Combaterea Crimelor Economice şi Corupţiei aplică o sancţiune în mărime de 10 % din suma numerarului utilizată în alte scopuri decît cele specificate sau din suma numerarului nerestituită în termen în casa întreprinderii”.
Art.II. – Codul fiscal nr.1163-XIII din 24 aprilie 1997 (republicat în Monitorul Oficial al Republicii Moldova, 2007, ediţie specială), cu modificările şi completările ulterioare, se completează după cum urmează:

la articolul 8 alineatul (2), litera c) se completează în final cu cuvintele „sau decontările băneşti cu utilizarea POS - terminalelor”;
articolul 254:
în denumirea articolului, după cuvintele „maşinilor de casă  şi de control” se introduc cuvintele „şi a POS-terminalelor”;

după alineatul (21) se introduce alineatul (3) cu următorul cuprins:

 „(3) Desfăşurarea unei activităţi fără instalarea şi asigurarea posibilităţii achitării plăţilor prin intermediul  POS – terminalelor, în cazul în care actele normative în vigoare prevăd folosirea acestuia, se sancţionează cu amendă în mărime de 6000 lei pentru fiecare caz.”.

Art.III. – Articolul 4 din Legea nr.1417-XIII din 17 decembrie 1997 pentru punerea în aplicare a titlului III al Codului fiscal  (republicată în Monitorul Oficial al Republicii Moldova, 2007, ediţie specială), cu modificările şi completările ulterioare, se completează cu un nou alineat, (181), cu următorul cuprins:

„(181) În 2008-2009 se scutesc de taxa pe valoarea adăugată mărfurile specificate la poziţia tarifară ex. 847190000 POS-terminale, importate şi comercializate în teritoriul ţării.”.

Art.IV. - Articolul 4 din Legea nr.408-XV din 26 iulie 2001 pentru punerea în aplicare a titlului V al Codului fiscal (republicată în Monitorul Oficial al Republicii Moldova, 2007, ediţie specială), cu modificările şi completările ulterioare, se completează cu alineatul (14), cu următorul cuprins:

„(14) Agenţii economici care efectuează comerţul cu ridicata şi/sau cu amănuntul şi/sau prestări servicii la care volumul de vînzări de la comerţul cu ridicata şi/sau cu amănuntul şi/sau de la prestări servicii depăşeşte 10 mil. lei pe parcursul anului 2007, sînt obligaţi, în termen de pînă la 1 ianuarie 2009, să instaleze POS-terminale şi să asigure posibilitatea achitării plăţilor prin intermediul acestora în locurile în care efectuează comerţul cu  ridicata şi/sau cu amănuntul şi/sau prestări servicii. 

Agenţii economici din mun.Chişinău care desfăşoară activitate conform CAEM diviziunea 55 (baruri, restaurante, hoteluri) şi diviziunea 50, clasa 50.50  (Comerţul cu amănuntul al carburanţilor, staţiile de alimentare cu petrol şi gaze lichefiate), la care volumul de vînzări pe parcursul anului 2007 depăşeşte 2 mil. lei sînt obligaţi, în termen de pînă la 1 ianuarie 2009, să instaleze POS - terminale şi să asigure posibilitatea  achitării plăţilor prin intermediul acestora în locurile în care efectuează comerţul cu amănuntul şi/sau prestări servicii către populaţie.

Începînd cu 1 iulie 2009, agenţii economici, al căror volum de vînzări de la comerţul cu ridicata şi/sau cu amănuntul şi/sau prestări servicii depăşeşte 2 mil. lei pe parcursul anului precedent, sînt obligaţi, în termen de pînă la 1 iulie a anului următor celui în care s-a atins acest volum de vînzări, să instaleze POS-terminale şi să asigure posibilitatea achitării plăţilor prin intermediul acestora în locurile în care efectuează comerţul cu ridicata şi/sau cu amănuntul şi/sau prestări servicii”.


Preşedintele Parlamentului
NOTĂ INFORMATIVĂ 
la proiectul de lege pentru modificarea şi completarea unor acte legislative 

Proiectul de lege a fost elaborat în scopul implementării POS - terminalelor şi utilizării cardurilor bancare ca mijloc de plată pentru mărfuri şi servicii.

Experienţa altor state indică asupra faptului că sporirea gradului de utilizare a cardurilor bancare are un efect benefic multidimensional, aducînd beneficii atît utilizatorilor, cît şi statului. Aceste măsuri vor influienţa pozitiv asupra diminuării nivelului de evaziune fiscală, cît şi vor diminua esenţial masa monetară aflată în circulaţie, iar prin aceasta şi nivelul inflaţiei.

De asemenea, s-a constatat că pentru a spori utlilizarea acestor instrumente de plată măsurile întreprinse trebuie să fie atît de ordin stimulativ, cît şi de ordin administrativ. Reieşind din acest postulat, Ministerul Finanţelor propune un set de măsuri care pe de o parte, stimulează procesul de instalare de către bănci a POS-terminalelor şi utilizarea de către consumatori a cardurilor bancare, iar pe de altă parte, se introduc un şir de măsuri cu caracter administrativ, care prevăd obligativitatea acceptării de catre agenţii economici din unele sectoare ale economiei naţionale a instalării acestor terminale.

Măsuri stimulatorii propuse:

- scutirea de TVA la importul şi livrarea pe intern a POS-terminalelor.

Măsuri de ordin administrativ:

- introducerea obligativităţii instalării POS-terminalelor în unităţile comerciale (cu volumul vănzărilor de peste 10 mil. lei), baruri, restaurante, hoteluri (din or.Chişinău) etc, pînă la 1 ianuarie 2009. Începînd cu 1 iulie 2009 agenţii economici, a căror volum de vînzări de la comerţul cu ridicata şi/sau cu amănuntul şi/sau prestări de servicii va depăşi 2 mil. lei pe parcursul anului precedent, sînt obligaţi, în termen pînă la 1 iulie a anului următor celui în care s-a atins acest volum de vînzări, să instaleze POS – terminale şi să asigure posibilitatea achitării plăţilor prin intermediul acestora în locurile în care efectuează comerţul cu ridicata şi/sau cu amănuntul şi/sau prestări de servicii. Este de notat că această măsură nu afectează material agenţii economici, deoarece atît costul terminalelor, cît şi cheltuielile de instalare a lor sunt suportate de către bănci, adică din beneficiul obţinut de către bănci, comisionul bancar constituind 2% din tranzacţiile efectuate prin intermediul POS - terminalelor. Deasemenea, efectuînd o evaluare estimativă s-a constatat că cheltuielile necesare pentru instalarea POS-terminalelor  vor constitui aproximativ 13,4 mln. lei doar pentru anul 2008. 

De rînd cu măsurile de popularizare a avantajelor pe care le oferă achitarea prin intermediul cardurilor bancare, considerăm că propunerile menţionate mai-sus pot impulsiona introducerea pe larg a acestor instrumente moderne de plată.

